13:1 Untu’ mabbékkatellunnanié poléka célléngiko. Ri laleng Kitta’é tarokii, “Tungke’ parakara harusu’i ripakkasse ri asabbiyanna duwa iyaré’ga tellu tau sabbi, nainappa essa iyaro parakaraé.”
13:2 Sining tauwé iya wettu labe’é pogau’ dosa sibawa sininna tau laingngé, purani uparéngngerangi lebbi riyolo wettukku célléngiko mabbékkaduwanna. Makkekkuwangngé, ri wettu sibélatta, uwapparéngngerangngengngi paimeng makkedaé rékko engkaka polé paimeng, dé’ muwi séddi tau polé ri mennang iya leppe’é polé ri pahukkungengngé.
13:3 Mulolongengngi matu sininna buttinna makkedaé Kristus tonget-tongengngi mabbicara naolaka. Rékko tinda’i Kristus lao ri iko, dé’ natinda’ sibawa malemma, sibalé’na nappaitangngi akuwasan-Na ri yelle’mu.
13:4 Mémeng wettunna risalli, malemmai, iyakiya makkekkuwangngé tuwoi nasaba akuwasanna Allataala. Idi’ malemma tokki, ri laleng atuwotta iya masséddié sibawa Kristus, iyakiya rékko moloiko, mawatang tokki silaong Kristus nasaba akuwasanna Allataala.
13:5 Cobako mojiwi aléna engka muwiga tonget-tongekko tuwo situru atepperengngé lao ri Kristus! Pasti musadariwi makkedaé Kristus Yésus engkai ri laleng iko! — silaingengngi rékko mémeng iko dé’ natonget-tongeng mateppe’.
13:6 Mamménasaka mumaingekiwi makkedaé tenniyaki tau iya dé’é natahang riuji.
13:7 Massempajakki lao ri Allataala tennapodo maéloi tulukko untu’ dé’ napogau’i iya salaé. Tenniya untu’ mappaitangngi makkedaé mémeng idi’é maccaki jamai jama-jamangngé, iyakiya kuwammengngi mupogau’i aga iya naéloriyé Allataala — namuni paitaki dé’gaga wassélé’na, dé’ namaga!
13:8 Saba’ dé’gaga riyullé pogau’ iya sisalaé élona Allataala; harusu’ki turusiwi élona Allataala.
13:9 Masenna’ki rékko malemmaki, na iko mawatang. Massempajang tokki kuwammengngi namancaji sukkuko.
13:10 Iyanaro saba’na uwokii iyaé sure’é wettukku dé’pa uwengka ri tengnga-tengngamu. Nanallalengiro, rékko poléka matti, dé’na naparelluka tinda’ matedde lao ri iko sibawa makkégunang akuwasang iya nabbéréyangngé Puwangngé lao ri iyya. Iyaro akuwasangngé nabbéréyangngi untu’ patokkokko, tenniya untu’ mancuru’i.
13:11 Paccappurenna, Saudara-saudara, sitinajako marennu, sibawa makkuraga mancaji sukku. Tarimai sininna pangajaku. Sitinajako masséddi ati sibawa tuwo sipammasé-masé. Allataala Iya Pommamasé sibawa mappasidaméro sibawakko matu.
13:12 Sipammasé-maséno séddié sibawa laingngé secara mariyo-riyo selaku Saudara Kristéng. Sininna umma’na Allataala masselleng lao ri iko.
13:13 Tennapodo Puwang Yésus Kristus barakkakiko, Allataala mamaséiko, enrengngé Rohna Allataala sibawakko maneng! Salama, Paulus
II Korintus 13
13:1 Untu’ mabbékkatellunnanié poléka célléngiko. Ri laleng Kitta’é tarokii, “Tungke’ parakara harusu’i ripakkasse ri asabbiyanna duwa iyaré’ga tellu tau sabbi, nainappa essa iyaro parakaraé.”
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn jav_Latn bug_Latn